

### **V.a. terviseminister Riina Sikkut**

### **V.a. Tervisekassa juhatuse esimees Rain Laane**

### V.a. õiguskantsler Ülle Madise 05.04.2024

### **Eesti Lastearstide Selts ja Eesti kaks suurimat lastele ja noorukitele tervishoiuteenuste osutajat – SA Tallinna Lastehaigla ja SA Tartu Ülikooli Kliinikumi lastekliinik – pöörduvad Teie poole murega laste meditsiiniabi osas ja seda kõigi Eesti laste ja noorukite ning neile tervishoiuteenust osutajate nimel.**

### **Pediaatriline tervishoiuteenus on Eestis alarahastatud. Probleem on laiapõhjaline, kuna ei arvestata vajalikus mahus lapse- ja noorukiea erisustega ning pere kaasamise olulisusega.**

### **Pöördumisega soovime juhtida Teie tähelepanu probleemi ühele tahule. Lastele ja noorukitele tervishoiuteenuste osutaja on seatud ebavõrdsesse olukorda täiskasvanutele tervishoiuteenuseid osutavate asutustega, mis halvendab laste tervishoiuasutuste toimetulekut ja järgnevalt lastele pakutava abi kvaliteeti.**

### **Ravikindlustusseaduse § 70 ja § 71 alusel voodipäevatasu ei või nõuda** statsionaarse eriarstiabi osutamisel alaealisele ja visiiditasu ambulatoorse eriarstiabi osutamisel alla kaheaastasele kindlustatud isikule.

### Tervisekassa lähtub solidaarsuse põhimõttest ja võrdsest ning ühetaolisest kohtlemisest nii kõikide kindlustatute kui ka partnerite osas. Tunnustame Tervisekassa solidaarsuspõhimõtet, kuid tegemist on partnerite ebavõrdse kohtlemisega.

### Ootame tagasisidet tõstatatud probleemile ebavõrdse kohtlemise osas ning Sotsiaalministeeriumi ja Tervisekassa nägemust kiire lahenduse osas. Laste meditsiiniabi kvaliteedi tagamine peab olema prioriteediks riigile.

Lugupidamisega

Chris Pruunsild

Eesti Lastearstide Seltsi president

Liis Toome

SA Tallinna Lastehaigla ravijuht

Tuuli Metsvaht

SA Tartu Ülikooli Kliinikumi lastekliiniku juhataja